לוסי איוב

לוּסִי אַיוּבּ (בערבית: لوسي أَيّوب; נולדה ב-21 ביוני 1992) היא מנחת טלוויזיה ורדיו ושחקנית ערבייה-ישראלית. אַיוּבּ נולדה בשכונת הדר הכרמל שבחיפה, לאב ערבי-נוצרי ולאם יהודייה בת לניצולי שואה, שהתנצרה לפני נישואיהם. אביה, מרון איוב, עובד בטחנת קמח, ואמה מיכל (לבית שטיר) עובדת כמזכירה במשרד עורכי דין. יש לה אח ושתי אחיות. סבתה מצד אביה היא בת למשפחת פליטים ערבים-פלסטינים, שנאלצו לברוח מארץ ישראל ללבנון במהלך מלחמת העצמאות ב-1948. עם זאת, סבתה עצמה נשארה בחיפה במנזר, ולאחר מכן אומצה על ידי אישה בשם לוסי כיאט. איוב התחנכה במסגרות נוצריות וקתוליות. היא למדה בתיכון הערבי-קתולי "נזירות כרמלית" בחיפה. כמו כן, למדה גם שיעורי מוזיקה ופיתוח קול. איוב סיפרה שהיא רשומה כ"חסרת-לאום" בנתוני מרשם האוכלוסין, ולכן קיבלה מכתב הנשלח באופן אוטומטי לכלל המלש"בים כדי ליידעם מראש על תהליך גיוסם לצה"ל. היא שירתה בצה"ל כמדריכת סימולטור בחיל האוויר. ב-2016 החלה ללמוד בתוכנית (פכ"מ) לפילוסופיה, כלכלה, מדע המדינה ומשפטים שבאוניברסיטת תל אביב. היא סיימה את התואר בשנת 2021. ב-2016 זכתה איוב לפרסום רב ברשתות החברתיות, כששותפו מספר קטעי שירת ספוקן וורד פרי עטה במסגרת תחרות "פואטרי סלאם ישראל". בין השורות הזכורות מכתביה של איוב: ”איך עם שהתבדל באלפיים שנות גלות / דווקא כאן חש סכנת התבוללות”. ב-2017 הקריאה איוב שיר תגובה בבית הנשיא עם רואי רביצקי לנאום השבטים של נשיא המדינה ראובן ריבלין לרגל השקת מיזם "תקווה ישראלית". ב-2016 הצטרפה לחטיבת הדיגיטל של תאגיד השידור הישראלי, והחלה לכתוב ולהגיש סרטונים אינפורמטיביים שבמקור יועדו לערוץ היוטיוב של תאגיד "כאן", אך בהמשך החלו להיות מוקרנים כתשדירים טלוויזיוניים בין תוכניות הערוץ בכאן 11. ב-2017 הנחתה תוכנית תרבות שבועית לצדו של נעם סמל, בתחנת הרדיו של תאגיד השידור כאן ב, ושימשה כחלק מצוות המנחות המתחלפות של תוכנית המגזין היומית "מועדון תרבות" בערוץ כאן 11, לצדן של שפרה קורנפלד, אסתר רדא ודפנה לוסטיג. חרף ביטולה, עלה בידי התוכנית לזכות בטקס פרסי האקדמיה הישראלית לטלוויזיה 2017 (שנערך ב-2018) בקטגוריה "תוכנית התרבות הטובה ביותר". איוב נבחרה על ידי תאגיד השידור הישראלי (כאן) להגיש את תוצאות הניקוד הישראלי באירוויזיון 2018, כשבאותה שנה היא עשתה זאת לראשונה בשלוש שפות: בעברית, באנגלית ובערבית. ב-2018 הנחתה את העצרת המרכזית לכבוד יום הזיכרון ליצחק רבין בתל אביב. בהמשך היא הנחתה את טקס הענקת פרסי האקדמיה לטלוויזיה לשנת 2018, ששודר בכאן 11 במרץ 2019, לצד מיכאל הנגבי. באירוויזיון 2019, שנערך במאי בתל אביב, הייתה איוב אחת מארבעת המנחים, לצד אסי עזר, ארז טל ובר רפאלי. לפני כן, בינואר, הנחתה לצד אסי עזר את משדר הגרלת חלוקת המדינות לחצאי הגמר. ב-2020 איוב הגישה את תוכנית האירוח היומית "הלילה עם לוסי וגורי" בכאן 11, לצדו של גורי אלפי. איוב הגישה בשנית את הניקוד הישראלי במסגרת אירווזיון 2020 ובשלישית במסגרת אירוויזיון 2021. בנובמבר 2021 הודיעה על סיום עבודתה בתאגיד השידור הישראלי, לטובת הנחיית תוכנית המציאות "רוקדים עם כוכבים" בקשת 12. בסמוך למועד זה, הודיעה חברת האשראי "MAX" (לשעבר, לאומי קארד) כי איוב תשמש כפרזנטורית החברה, לצדו של שחר חסון. איוב חזרה לראשונה לסגל תאגיד כאן בשנת 2021, כשהנחתה את העונה השישית של השעשועון "המרדף" בכאן 11, שם החליפה את המנחה עידו רוזנבלום. בפברואר 2022 החלה איוב להנחות את העונה השמינית של "רוקדים עם כוכבים", שעברה לראשונה להיות משודרת בשידורי קשת. למעט בפרקים בהן הוחלפה באסי עזר ולאחר מכן באילנית לוי, עקב מחלת הקורונה בה לקתה איוב. במקביל ב-2022, חזרה איוב בשנית לכאן 11, הפעם כמגישה לצד גורי אלפי בתוכנית הדוקו "בלי פאניקה!", הסוקרת את היערכותה של מדינת ישראל לאסונות שונים. בהמשך שנת 2023, איוב שבה לעיסוקה כמנחה עם תחילת עונתה השנייה של תוכנית הריאליטי "רוקדים עם כוכבים" בקשת 12. במאי 2024 הנחתה את העונה השלישית של התוכנית בקשת 12. איוב שיחקה ב-2017 את בת הזוג בווידאו קליפ לשיר "כל הזמן הזה" של רביד (נצ'י נצ') פלוטניק. ב-2022 שודרה ב-yes העונה הרביעית של הסדרה "פאודה". בעונה זאת היא משחקת בתור דמות של קצינת משטרה ערבייה-ישראלית הנשואה ליהודי, בתו של סייען ואחותו של פעיל חזבאללה. ב־2023 שיחקה בסדרת המדע-בדיוני לנוער "דרימארס" ששודרה בערוץ זום למנויי הוט, בתור אחת מהמפקדות שמטרתן לחקור את כוכב הלכת מאדים. ב-2024 שיחקה בסדרת הדרמת-מתח "רוח צפונית" (נקראה במקור "8200"), בערוץ HOT3. ביולי 2024 עלתה סדרת דרמת המתח "טיפול לילי" מבית yes הטלוויזיה בלוויין, בה איוב מגלמת את מירא, אחותו ההריונית של הפסיכולוג הקליני לוּאַי מנסור, שאשתו התאבדה לאחר מאבק בדיכאון; בגילומו של יוּסֻף (ג'ו) סוויד. איוב אמנם הוטבלה בכנסייה, אך כיום היא מגדירה את זהותה המורכבת גם כ"ישראלית־פלסטינית־יהודית־ערבית". ב-2016, בראיון ל"הארץ", סיפרה איוב: ”שלא ייצא שאני מתנערת מערביותי או נכנעת לכיבוש. אם אתה כותב בערבית אתה פונה רק לאוכלוסייה הערבית, אבל אם אתה כותב בעברית אתה באופן מסוים פונה לכולם. [...] מבחינה תרבותית אני כן אוהבת את ההוויה הנוצרית. גדלתי במסגרת הזאת ואני נהנית לחגוג את החגים הנוצריים עם המשפחה. את החגים היהודיים אנחנו חוגגים עם סבתא והדודים”. איוב סיפרה כי האמן שהכי השפיע עליה הוא המוזיקאי בוב דילן, לאחר שאביה מרון השמיע לה אותו בצעירותה. באוגוסט 2021 נישאה לבן זוגה היהודי-ישראלי, איתי בר. השניים הורים לבת. לוסי איוב, ברשת החברתית פייסבוק לוסי איוב, ברשת החברתית אקס (טוויטר) לוסי איוב, ברשת החברתית אינסטגרם לוסי איוב, במיזם "אישים" לתיעוד היצירה הישראלית לוסי איוב, במסד הנתונים הקולנועיים IMDb (באנגלית) לוסי איוב, באתר "אידיבי", מאגר הידע העברי לקולנוע ישראלי ועולמי סתיו זיו, השם הוא איוב. לוסי איוב, בלוג כאן תאגיד השידור הישראלי, 26 ביולי 2017 אפרת וכטל, ‏לוסי בשמיים, באתר ‏מאקו‏, 18 בפברואר 2022 שחר אטואן, "יש לי וידוי, נולדתי ערבייה": כוכבת הרשת החדשה לא מוכנה ליישב את הסתירות בזהות שלה, באתר הארץ, 16 ביוני 2016 נבו זיו, לוסי בארץ הפלאות, באתר ynet, 18 בספטמבר 2017 לוסי אהריש, ‏לוסי אהריש ולוסי איוב על החיים המורכבים כערביות ישראליות, באתר ‏מאקו‏, 1 בפברואר 2020 איתי שטרן, שתיהן ערביות, לשתיהן קוראים לוסי, בואו נעשה מזה אייטם, באתר הארץ, 2 בפברואר 2020 שי פוגלמן וינאי יחיאל, לוסי איוב, באתר הארץ, 1 במרץ 2018 אפרת וכטל, ‏לוסי בשמיים, באתר ‏מאקו‏, 17 בפברואר 2022 אפרת וכטל, ‏לוסי בשמיים, באתר ‏מאקו‏, 17 בפברואר 2022 אוניברסיטת תל אביב, רשימת מסיימי תואר ראשון ומסיימי תכנית נוספת בלימודי התואר הראשון, באתר אוניברסיטת תל אביב שני נוי, ‏"את ממש לא נראית", באתר ‏מאקו‏, 24 באפריל 2016 לוסי איוב, "יש לי וידוי", ערוץ פואטרי סלאם באתר יוטיוב, מרץ 2016 לוסי איוב, "קרב מבטים", ערוץ פואטרי סלאם באתר יוטיוב, מאי 2016 שיר השבטים בכנס תקווה ישראלית בבית הנשיא, באתר פייסבוק, 19 בספטמבר 2016 שגיא בן נון‏, "פאודה" היא הזוכה הגדולה בטקס פרסי הטלוויזיה 2018, באתר וואלה, 9 במרץ 2018 לוסי איוב, תמונה: תכנית התרבות הטובה ביותר / טקס פרסי הטלוויזיה 2017, באתר אינסטגרם, ‏9 במרץ 2018(הקישור אינו פעיל, 11.3.2019) ערן סויסה, לוסי איוב במקום עופר נחשון, באתר ישראל היום, 22 בפברואר 2018 נועם (דבול) דביר, נתניהו נגד העצרת לזכר רבין: "מצער שהפכה לכנס פוליטי", באתר ישראל היום, 3 בנובמבר 2018 מור לוי ויונתן ריגר, ‏4 ינחו את אירוויזיון 2019 בתל אביב, באתר ‏מאקו‏, 25 בינואר 2019 שגיא בן נון‏, טבילת האש של לוסי ואסי, הגרלת חצאי הגמר והעברת המפתחות: ההכנות לאירוויזיון מעלות הילוך, באתר וואלה, 28 בינואר 2019 שגיא בן נון‏, לוסי איוב עוברת לקשת 12 ותנחה את "רוקדים עם כוכבים", באתר וואלה, 26 באוקטובר 2021 לוסי איוב קוטפת עוד ג'וב אחרי המעבר לקשת 12, באתר אייס, 28 בנובמבר 2021 "לא ריחמתי עליהם בכלל כי אני זוכרת מה עברתי", באתר ‏מאקו‏, 1 במרץ 2022; במקור, מתוך התוכנית "חדשות הבוקר" "בלי פאניקה!" בכאן 11 שגיא בן נון‏, גורי אלפי ולוסי איוב חזו את התקפת הסייבר על בית החולים הלל יפה, באתר וואלה, 14 באוקטובר 2021 כל הזמן הזה / נצ'י נצ', באתר יוטיוב, ‏15 במאי 2017 לוסי איוב לא עוצרת: זו הסדרה החדשה בה תככב, באתר אייס, 18 באוקטובר 2022 "סירבתי להרבה תפקידים בארץ כי נמאס לי שמלהקים אותי רק לתפקיד הערבי" - וואלה תרבות, באתר וואלה!, ‏ב לוסי איוב: "זה הפך לאובססיה שאיבדתי עליה שליטה", באתר "את", 1 באוגוסט 2019 מיקי לוין, ‏מזל טוב! לוסי איוב אישה נשואה, באתר מעריב אונליין, 24 באוגוסט 2021 ערן סויסה, לוסי איוב נישאה לבן זוגה איתי בר, באתר ישראל היום, 23 באוגוסט 2021 יפעת הללי אברהם, ‏לוסי איוב ילדה בת בכורה, באתר ‏מאקו‏, 27 ביולי 2023 כנראה עקב כך שאמה לא עדכנה את משרד הפנים בנוגע להמרת הדת שלה לנצרות. בנוסף, לוסי איוב נחשבת כיהודייה על פי ההלכה וכך גם אמה, אף על פי שאמה של איוב התנצרה טרם נישואיה לאביה.